Inflasie stabiel, maar kospryse wek kommer | Netwerk24
Deur Hanlie Stadler 24 Julie 2019 10:10
Inflasie het in Junie onveranderd op 4,5% gebly, maar kospryse is besig om skerp te styg. Dis die sewende maand agtereenvolgens dat inflasie onder 5% is, volgens Statistieke Suid-Afrika (SSA) se syfers.
Die inflasiekoers bly in bedwang, maar kospryse is aan die styg.
Inflasie was in Mei 4,5%, in April 4,4% en in Maart ook 4,5%.
Kosprysinflasie het egter in Junie skerper gestyg, vanaf 3,2% in Mei tot 3,7% in Junie. Dis die hoogste sedert September 2018. Albei syfers is die jaargroei in die mandjie kos en nie-alkoholiese drinkgoed wat SSA meet.
Onder basiese voedselkategorieë is dit brood en graanprodukte wat op die oomblik kosprysinflasie opjaag. Dié produkte is gemiddeld 7,3% duurder as ’n jaar gelede. Vis (6%) en groente (5,7%) word ook skerp duurder, maar vleis is gemiddeld net 0,3% duurder as ’n jaar gelede.
Kerninflasie - wat brandstof, krag en kos uitsluit - het wel gestyg, van 4,1% in Mei tot 4,3% in Junie.
Provinsiale inflasie wissel van 3,9% in die Oos-Kaap, Vrystaat en Noordwes tot 5,3% in die Wes-Kaap. Op die platteland beloop dit 4,3%.
Pensioentrekkers beleef inflasie van 4,5%, dus dieselfde as die oorhoofse syfer.
Die grootste bydrae tot die inflasiekoers is die gemiddelde styging van 4,9% in die koste van behuising en nutsdienste. Dié syfer gaan na verwagting in Julie selfs hoër wees wanneer die verhogings van meer as 13% in munisipale kragtariewe weerspieël sal word.
Volgens SSA het die koste van openbare vervoer die afgelope jaar met 8,3% gestyg. Bus- en treinkaartjies en taxigeld word in Junie gemeet.
Lesetja Kganyago, president van die Reserwebank, het dit verlede week verwelkom dat inflasieverwagtinge sedert 2016 met nagenoeg ’n persentasiepunt verlaag het.
“Die monetêrebeleidskomitee sou wou sien dat inflasie op ’n meer volgehoue grondslag naby die middelpunt van die inflasieteikenband (dus 4,5%) bly.”
Die Reserwebank het verlede week die rentekoers vir die eerste keer sedert Maart 2018 verlaag, hoewel met net 0,25 van ’n persentasiepunt. Geen verdere rentekoersverlaging word voorspel nie.
Die sentrale bank verwag nou inflasie van 4,4% vir 2019 en ’n styging tot 5,4% in die eerste kwartaal van 2020 totdat dit weer tot 4,6% stabiliseer vir die volle 2021.
Meer oor: Ekonomie | Ekonomiese Groei | Inflasie | Inflasiekoers | Statistieke Suid-Afrika